Erba' xhur wara li l-Kummissjoni ppreżentat il-White Paper tagħha dwar il-Ġejjieni tal-Ewropa, id-dibattitu dwar il-ġejjieni tal-Ewropa qed jirranka u sa issa potenzjalment intlaħqu aktar minn 30 miljun ċittadin. Il-President tal-Kummissjoni Ewropea Jean-Claude Juncker qal: "Iqawwili qalbi ħafna li nara daqstant nies jimpenjaw ruħhom fid-dibattitu dwar il-ġejjieni tal-Unjoni Ewropea, li l-Kummissjoni nediet fl-1 ta' Marzu 2017 bil-White Paper tagħna. Diġà għandna ħafna opinjonijiet differenti espressi u momentum pożittiv qawwi li qed imexxina‘l quddiem. Se nispjega l-viżjoni tiegħi f'Settembru iżda fil-verità l-ġejjieni tal-Ewropa se tfassluh intom. Intom qed tiktbu l-kotba tal-istorja ta' għada. Għaldaqstant komplu impenjaw ruħkom u semmgħu leħinkom!" Il-Kummissjoni offriet ħames xenarji għal kif l-UE tista' tiżviluppa fl-10 snin li ġejjin. Inżamm dibattitu wiesa', bl-appoġġ ta' istituzzjonijiet politiċi u tas-soċjetà ċivili b'mod ġenerali. Sa issa, aktar minn 270,000 ċittadin attendew aktar minn 1,750 avveniment organizzat jew appoġġat mill-Kummissjoni b'ħafna oħrajn li pparteċipaw onlajn (ara ċ-ċifri hawnhekk). L-avvenimenti u d-dettalji se jkomplu jiġu organizzati matul ix-xhur li ġejjin u ċ-ċittadini jistgħu jikkontribwixxu direttament hawnhekk ukoll: https://ec.europa.eu/commission/give-your-comments_mt Iċ-ċittadini huma mitluba jkomplu jesprimu l-opinjonijiet tagħhom, speċjalment qabel id-diskors annwali dwar l-Istat tal-Unjoni fit-13 ta' Settembru 2017, meta l-President Juncker jispjega l-viżjoni tiegħu għall-ġejjieni tal-Ewropa. Sfond Fl-1 ta' Marzu 2017, il-Kummissjoni nediet dibattitu pan-Ewropew bil-White Paper dwar il-Ġejjieni tal-Ewropa, li se jippermetti li ċ-ċittadini u l-mexxejja jsawru l-viżjoni tal-UE b'27 Stat Membru. Il-White Paper toffri ħames xenarji għall-evoluzzjoni tal-Unjoni sal-2025: Ix-xenarji jkopru firxa ta' possibbiltajiet u l-eżiti jvarjaw skont il-qasam ta' politika li jiġi indirizzat. Min-natura tagħhom iservu ta' illustrazzjoni u la jeskludu lil xulxin u lanwas huma eżawrjenti. Il-Kummissjoni ppreżentat ukoll sensiela ta' dokumenti ta' riflessjoni dwar kwistjonijiet ewlenin għall-Ewropa: (1) l-iżviluppar tad-dimensjoni soċjali tal-Ewropa; (2) l-approfondiment tal-Unjoni Ekonomika u Monetarja; (3) l-immaniġġar tal-globalizzazzjoni; (4) il-ġejjieni tad-difiża tal-Ewropa u (5) il-futur tal-finanzi tal-UE. Id-diskors dwar l-Istat tal-Unjoni tal-President Juncker f'Settembru tal-2017 se jagħti spinta lil dawn l-ideat qabel ma jkunu jistgħu jinsiltu l-ewwel konklużjonijiet fil-Kunsill Ewropew ta' Diċembru 2017. Dan se jgħin biex tittieħed deċiżjoni dwar pjan ta' azzjoni li għandu jiġi varat fil-ħin għall-elezzjonijiet tal-Parlament Ewropew ta' Ġunju 2019. Għal Aktar informazzjoni Skeda informattiva: Id-Dibattitu dwar il-Ġejjieni tal-Ewropa Segwi d-diskors fuq il-midja soċjali permezz tal-hashtag #SOTEU. Il-paġna web https://ec.europa.eu/commission/state-union-2016_mt White Paper dwar il-Ġejjieni tal-Ewropa Il-proċess tal-White Paper Id-Djalogi taċ-Ċittadini L-istħarriġ tal-Ewrobarometru dwar il-Ġejjieni tal-Ewropa li sar f'Ottubru 2016 u f'April 2017 L-Istorja Ewropea: 60 sena ta' progress flimkien Fold your own Origami EU60 Dove #EU60 #FutureOfEurope